ITEL ผุดบริการใหม่ “Dark Fiber” เปิดทางลูกค้ารับ-ส่งข้อมูลขนาดใหญ่แบบอิสระ
ITEL ผุดบริการใหม่ “Dark Fiber” เปิดทางลูกค้ารับ-ส่งข้อมูลขนาดใหญ่แบบอิสระ
17 ต.ค. 2561

นายณัฐนัย อนันตรัมพร กรรมการผู้จัดการ บริษัท อินเตอร์ลิ้งค์ เทเลคอม จำกัด (มหาชน) หรือ ITEL เปิดเผยว่า บริษัทเปิดให้บริการ Dark Fiber ซึ่งเป็นการให้บริการเชื่อมต่อข้อมูลของผู้ใช้บริการผ่านโครงข่าย Interlink Fiber Optic โดยผู้ใช้บริการสามารถเลือกเทคโนโลยีสำหรับการรับ-ส่งข้อมูลที่ตนเองต้องการได้โดยอิสระ
รวมถึงยังเป็นผู้รับผิดชอบในการบริหารจัดการโครงข่ายเองทั้งหมด เหมาะสำหรับกลุ่มผู้ใช้บริการที่มีความต้องการเชื่อมต่อข้อมูลระหว่างจุดต่อจุดและมีความต้องการช่องสัญญาณขนาดใหญ่ลูกค้าเป้าหมายหลักจะเป็นองค์กรขนาดใหญ่ เช่น กลุ่มธนาคารพาณิชย์ กลุ่มผู้ให้บริการโทรศัพท์เคลื่อนที่และกลุ่มผู้ได้รับใบอนุญาตประกอบกิจการโทรคมนาคม ประเภทที่ 1, 2 และ 3
สำหรับการให้บริการ Dark Fiber ของ ITEL นอกเหนือจากบริการที่สามารถให้ลูกค้าบริหารจัดการข้อมูลที่มีขนาดใหญ่ของตัวเองโดยอิสระแล้ว ทาง ITEL  จะเป็นผู้ดูแลโครงข่ายใยแก้วนำแสงให้มีการใช้งานได้อย่างไร้รอยต่อ โดยทีมวิศวกรที่มีความเชี่ยวชาญโดยเฉพาะ อีกทั้งยังมีศูนย์ในการเฝ้าระวัง รับแจ้งเหตุเสีย และให้คำปรึกษา (Network Management Center) บริการลูกค้าตลอด 24 ชั่วโมง จึงทำให้ลูกค้าสามารถไว้วางใจในบริการได้อย่างเต็มประสิทธิภาพ
นอกจากนี้ การให้บริการ Dark Fiber ของ ITEL บริษัทฯเลือกใช้สายสัญญาณที่ได้รับมาตรฐานระดับสากล มีเกราะเหล็กที่ทนต่อแรงดึง  ป้องกันสัตว์กัดแทะรวมถึงมีปลอกป้องกันถึงสองชั้น ทำให้เพิ่มประสิทธิภาพในการใช้งานได้ในทุกสถานการณ์ อีกทั้งโครงข่ายสามารถรองรับเทคโนโลยีตามแต่ที่ผู้ใช้บริการเลือกและยังสามารถกำหนดความเร็วในการรับ-ส่งข้อมูลต่างๆ ได้อย่างอิสระ ไม่ว่าจะเป็น High Definition TV Broadcast 3G หรือ 4G
“สิ่งที่ทางอินเตอร์ลิ้งค์ เทเลคอม ให้ความสำคัญอีกอย่างหนึ่ง คือ การสำรวจแนวสายสัญญาณในการติดตั้งหน้างานจริงให้กับลูกค้า  ซึ่งโครงข่าย Interlink Fiber Optic เป็นโครงข่ายที่ผสมผสานระหว่างโครงข่ายหลักตามเส้นทางของการรถไฟแห่งประเทศไทย เส้นทางสำรองและเส้นทางย่อยตามเส้นทางถนนผ่านเสาไฟฟ้าเพื่อเชื่อมต่อเข้าถึงลูกค้า ทำให้การเชื่อมต่อข้อมูลด้วยโครงข่ายของบริษัทฯ เป็นไปอย่างต่อเนื่องและมีเสถียรภาพ” นายณัฐนัย กล่าว
อย่างไรก็ตาม ด้วยเหตุนี้ ITEL  จึงมีขั้นตอนของการสำรวจแนวสายหน้างานจริง โดยทีมงานวิศวกรที่มีความเชี่ยวชาญในเรื่องของการสำรวจ ไม่ให้เกิดแนวสายที่ทับซ้อนกันอย่างสิ้นเชิง โดยหลังจากมีการสำรวจแนวเส้นทางแล้ว ทางทีมวิศวกรจะมีการวางแผนร่วมกันกับลูกค้าเพื่อชี้แจงแนวเส้นทาง รวมถึงข้อควรระวังในเรื่องของแนวเส้นทางร่วมกัน เพื่อให้การบริการ Dark Fiber เกิดประโยชน์สูงสุดกับทางลูกค้า เพราะ ITELมุ่งมั่นคิดค้น พัฒนานวัตกรรมบริการและโซลูชั่นต่างๆ รวมถึงให้คำปรึกษา ออกแบบ ติดตั้งระบบโครงข่าย เพื่อตอบสนองความต้องการทางธุรกิจของลูกค้าและสร้างความพึงพอใจอย่างยั่งยืน สนใจบริการติดต่อวิศวกรผู้เชี่ยวชาญที่พร้อมดูแลคุณได้ที่ได้ที่ 02-6662222 หรือ [email protected]